Alkoholverbod: Minstens 27 boetiekbier-brouerye het reeds gesluitArgieffoto (Foto: Marcelo Ikeda Tchelão/Pixabay) Die bierbedryf maan die nasionale koronavirusbevelraad (NCCC), wat vandag vergader, om die verbod op die verkope van alkohol op te hef. Dié verbod is reeds van 28 Junie van krag. Die Biervereniging van Suid-Afrika (Basa), wat Heineken Suid-Afrika, die Suid-Afrikaanse Brouery (SAB) en die Boetiekbiervereniging van Suid-Afrika verteenwoordig, sê in ’n verklaring die verbod moet opgehef word om ŉ algehele ineenstorting van die bedryf te voorkom. “Jongste beramings dui daarop dat die vier keer wat die verbod ingestel is, ondernemings gedwing het om hul deure vir 161 dae lank te sluit. Minstens 248 759 poste is in gedrang en dit kos die land se BBP sowat R64,8 miljard. Hierdie syfers neem nie in berekening die onlangse plundery van drankwinkels en -verspreiders in KwaZulu-Natal en Gauteng nie, waar R500 miljoen se alkohol op die onwettige mark beland het en 332 ondernemings verwoes is.” Wanneer dit kom by die bierbedryf, is die boetiekbierbedryf veral swaar getref deur die verbod. “Sedert die begin van die afsonderingsperiode het 27 boetiekbier-brouerye reeds permanent hul deure gesluit en nog 31 brouerye is op die randjie om te sluit indien die huidige verbod sal voortduur.” Alhoewel die regering onlangs die Werkloosheidsversekeringsfonds (WFV) se Covid-19-Ters-fonds beskikbaar gemaak het aan ondernemings in die alkoholbedryf, is dit te laat vir dié mikro-brouerye, wat die afgelope 16 maande geen finansiële bystand ontvang het nie. “Die sluiting van hierdie brouerye beteken dat honderde mense hul werk verloor en dit is ŉ ernstige knou aan die boetiekbier-gemeenskap wat die afgelope paar jaar uitstekende groei beleef het. Dié gemeenskap help om die bierbedryf uit te brei en bied ŉ groter keuse aan verbruikers.” Basa het Donderdag, saam met die Verbruikersgoedereraad van Suid-Afrika (CGCSA), die Liquor Traders Association of South Africa (LTASA), National Liquor Traders Council (NLTC), die Restaurantvereniging van Suid-Afrika (Rasa), die Suid-Afrikaanse drankhandelsmerkvereniging (Salba) en Vinpro (wat klein wynvervaardigers verteenwoordig), die NCCC skriftelik versoek vir formele konsultasie voor pres. Cyril Ramaphosa se aankondiging Sondagaand. Lede van die bedryf benadruk hul toewyding om seker te maak dat alle verkooppunte en instellings streng aan Covid-19-regulasies en gesondheidsprotokol sal voldoen om die veiligheid van klante te verseker. “Die NCCC het ongelukkig nie formeel op dié versoek reageer nie en die regering het tot dusver ook nie die data vrygestel waarop die besluit, om sedert Maart verlede jaar vier keer ŉ verbod op die verkope van alkohol in te stel, gebaseer is nie.” Basa, saam met ander lede in die bedryf, sal ŉ Paja (die Wet op Bevordering van Administratiewe Geregtigheid)-aansoek binnekort by die NCCC indien vir die data. “Ons kan eenvoudig nie in die duister gehou word deur die regering oor besluite wat die langtermyn volhoubaarheid van ons bedryf raak of die lewensbestaan bedreig van die een miljoen mense wat daardeur ondersteun word nie.” Basa hou vol dat die aandklokreël, ŉ verbod op groot byeenkomste, sosiale distansiëring, die verpligte dra van gesigmaskers en ŉ omvattende entstofprogram eerder die manier is hoe lewens en mense se lewensbestaan tydens die pandemie gered kan word.